**Kiberdiplomatiya üzrə Beynəlxalq Konfrans**

 **BAKI BƏYANNAMƏSİ (25 sentyabr 2024-cü il)**

***Biz,*** Azərbaycan Respublikasının Xüsusi Rabitə və İnformasiya Təhlükəsizliyi Dövlət Xidməti və Rumıniyanın İnformatika üzrə Milli Tədqiqat və İnkişaf İnstitutunun Kiberdiplomatiya Mərkəzinin dəvəti ilə 25 sentyabr 2024-cü il tarixində Bakıda keçirilən Kiberdiplomatiya üzrə Beynəlxalq Konfransın (ICCD) iştirakçıları:

Rəqəmsal dövrün həm misli görünməmiş imkanlar, həm də mürəkkəb çağırışlar yaradaraq cəmiyyətləri qlobal şəkildə dəyişdirdiyini ***qəbul edərək***;

Güclü qlobal kiberekosistemə töhfə verən insan mərkəzli, inklüziv və inkişaf yönümlü informasiya cəmiyyətini ***qiymətləndirərək***;

Beynəlxalq dialoq və əməkdaşlığın kibertəhdidlərin aradan qaldırılması və açıq, təhlükəsiz, sabit, əlçatan və dinc kiberməkanın təşviqində mühüm rol oynadığını ***dərk edərək***;

Beynəlxalq hüququn norma və prinsipləri, xüsusən də Birləşmiş Millətlər Təşkilatının Nizamnaməsi və kiberməkanda məsuliyyətli dövlət davranışı normalarını ***rəhbər tutaraq***;

Beynəlxalq əməkdaşlığın inkişafı, etimadın artırılması və sərhədlərarası kiberproblemlərin effektiv həllində kiberdiplomatiyanın əhəmiyyətini ***vurğulayaraq***;

Qadınların kibertəhlükəsizlik təşəbbüslərində iştirakını təşviq etmək yolu ilə hamı üçün daha təhlükəsiz onlayn mühiti təmin etmək məqsədilə onlayn qısnama və kibertəqib kimi gender əsaslı kibertəhlükələrin aradan qaldırılmasına **çağırış edərək**;

Qlobal səviyyədə ətraf mühit məsələlərinin rəqəmsal siyasət və təcrübənin bütün aspektlərində ehtiva olunduğunu təmin etmək üçün informasiya texnologiyalarının qidalandırılmasında yaşıl enerji mənbələrindən istifadəyə ehtiyac olduğunu **vurğulayaraq**;

Qlobal rəqəmsal infrastrukturu və iqtisadi sabitliyi təhdid edən kiberhücumlar, məlumatların pozulması və digər zərərli fəaliyyətlərlə bağlı artan insidentlərdən ***narahatlıq ifadə edərək***;

Kiberməkanda məsuliyyətli davranışın, o cümlədən kiberinsidentlərlə bağlı məlumat verilməsində şəffaflıq və insidentlərə cavab verilməsində əməkdaşlığın zəruriliyini ***təsdiq edərək****;*

bəyan edirik:

Beynəlxalq hüquq və məsuliyyətli dövlət davranışı normalarını rəhbər tutaraq açıq, təhlükəsiz, sabit, əlçatan və dinc kiberməkana sadiqliyimizi **bir daha təsdiq edirik**;

Kibertəhdidləri aradan qaldırmaq və azaltmaq üçün təkmil qlobal əməkdaşlığın və məlumat mübadiləsinin vacibliyini **vurğulayırıq**;

Kiberməkanda məsuliyyətli dövlət davranışı üzrə əlavə normaların zamanla hazırlana biləcəyini **qəbul edirik**;

Təhlükəsiz və açıq rəqəmsal mühiti təmin edən kiberdavranış və kiberidarəetmə üzrə beynəlxalq standartlar və normaların işlənib hazırlanmasını **dəstəkləyirik**;

Rəqəmsal hüquqların təşviqi və hərtərəfli hüquqi və siyasi çərçivələr vasitəsilə kritik rəqəmsal infrastrukturun mühafizəsinə **çağırırıq**;

Kollektiv kibertəhlükəsizlik səylərini təşviq etmək üçün hökumətlər, özəl sektor və vətəndaş cəmiyyəti arasında dialoqu və əməkdaşlığı inkişaf etdirməyə bağlılığımızı **ifadə edirik**;

Birləşmiş Millətlər Təşkilatının Kibercinayətkarlığa qarşı Konvensiyası layihəsi üzrə razılığı alqışlayır və bu ilin sonunda onun qəbul olunacağına ümid edirik;

Qlobal Rəqəmsal Sazişin qəbulunu alqışlayır və onun ehtiva etdiyi öhdəlikləri yerinə yetirməyə çağırırıq;

ICCD və digər beynəlxalq platformaların kiberdiplomatiya üzrə əməkdaşlığın inkişafında mühüm rolunu **qəbul edirik**;

Kiberdiplomatiya üzrə Bakı Bəyannaməsinin qəbul edilməsinə görə Azərbaycanın təşəbbüsünü **yüksək qiymətləndiririk**;

Səmimi qonaqpərvərliyə görə Azərbaycan Respublikasının xalqına və hökumətinə minnətdarlığımızı **bildiririk.**